
Картинг
Япэ Iыхьэр еух
КартингымкIэ КъБР-м пашэныгъэр къыщыхьынымкIэ зэпеуэм и япэ Iыхьэр иухащ. Абы кърихьэлIащ Аруан район администрацэм и Iэтащхьэм и къалэнхэр пIалъэкIэ зыгъэзащIэ Куэшей Азэмэт, абы и къуэдзэхэу Щоджэн Риммэрэ КъарэцIыкIу Мухьэмэдрэ, КъБР-м транспортымкIэ и министрым и къалэнхэр зыгъэзащIэ Къудей Арсен, район администрацэм физкультурэмрэ спортымкIэ и къудамэм и унафэщI КIурашын Владимир, Урысей ДОСААФ-м и щIыналъэ къудамэм и Iэтащхьэ Iэщын Юрэ сымэ.
Зэпеуэр удэзыхьэхыу, дэтхэнэри текIуэныгъэм зэрыхуэпабгъэр зыхэпщIэу екIуэкIащ.
«Микро» классым абы щытекIуащ Чэрты Артур. Хьэкъун Ринат етIуанэ увыпIэр иубыдащ, Джатэ Уэсмэн ещанэ хъуащ. «Мини» классым бжьыпэр щиубыдащ Зумакулов Марат. ЕтIуанэ-ещанэ увыпIэхэр зэдагуэшащ Бекъалды Маратрэ Думэн Тимуррэ. «Пионер» классым Сибэч Iэдэм япэ увыпIэр къыщихьащ. Шипилов Кирилл — етIуанэщ, Хьэтэ Iэдэм — ещанэщ. «Кадет» класссым Сибэч Ислъам щынэхъыфIащ. Альборэ Къаплъэнрэ Смолянин Кириллрэ абы къыкIэлъыкIуащ. «НыбжьыщIэ-А» зэхьэзэхуэм бжьыпэр щиубыдащ Хъуран Давид. Лисицин Максим етIуанэ увыпIэр къихьащ, Аваков Юрий ещанэр лъысащ. «Лъэпкъ ныбжьыщIэ» классымкIэ зэпеуэм щытекIуащ Большаков Денис. Алборэ Къаплъэн етIуанэ, Мэремыкъуэ Аслъэн ещанэ увыпIэхэр къахьащ.
Къэбэрдей-Балъкъэр къэрал мэкъумэш университетым и командэм гуп зэпеуэм япэ увыпIэр къыщылъысащ.
Блэнауэ Iэдэм.
Алыдж-урым бэнэкIэ
Олимп чемпионым ядрегъэкIуэкI
Алыдж-урым бэнэкIэмкIэ УФ-м спортымкIэ щIыхь зиIэ и мастер, Олимп чемпион, 2008 гъэм дунейпсо Кубокыр къэзыхьа Хъущт Аслъэнбэч «Зэкъуэтыныгъэ» клубым мастер-класс щригъэкIуэкIащ.
Спортсмен цIэрыIуэхэр я зэфIэкIымкIэ нэхъыщIэхэм щадэгуашэ апхуэдэ зыгъэсэныгъэр Къэбэрдей-Балъкъэрым щIэх-щIэхыурэ щрагъэкIуэкI. Мастер-класс нэужьым КъБР-м спортымкIэ и министрым и къуэдзэ Улаков Юсуп грант мылъкумкIэ зыIэрагъэхьа спорт фащэхэр ныбжьыщIэхэм яритащ.
Фигу къэдгъэкIыжынщи, спорт лIэужьыгъуэ нэхъыщхьэхэмкIэ (бэнэкIэ хуит, алыдж-урым бэнэкIэ, дзюдо, атлетикэ псынщIэ, атлетикэ хьэлъэ, Iэпщэрыбанэ, бокс, футбол) КъБР-м щыщу Урысейм и командэ къыхэхам хэтхэр зыуэ щыт спорт фащэмкIэ яхуапэ.
Гъэунэ Светланэ.
Грепплинг
Дыщэрэ дыжьынрэ
Къэбэрдей-Балъкъэрым и спортсменхэу Къаскъул Сэлимрэ Мэшыкъуэ Беслъэнрэ Хьэрып Эмират Зэгуэтхэм я къалащхьэ Абу-Даби грепплингымкIэ щекIуэкIа Гран-при зэпеуэм ехъулIэныгъэхэр щызыIэрагъэхьащ.
Чемпион цIэр зезыхьэ Къаскъул Сэлим кг 68-рэ зи хьэлъагъхэм я деж текIуэныгъэр щызыIэригъэхьащ. Эмиратхэм щекIуэкI апхуэдэ зэпеуэхэм ар иджы етIуанэу хэтщ. Нэгъабэ профессионалхэм я чемпионатым абы жэз медалыр къыщихьащ. Мы зэпеуэм дыжьыныр щызыIэрызыгъэхьа (кг 74-рэ) Мэшыкъуэ Беслъэн нэхъапэкIэ Урысей чемпионатым щытекIуащ.
КъыкIэлъыкIуэу мэкъуауэгъуэм и 12 — 13-хэм а къалэ дыдэм щызэхэтыну World Elite No Gi зэпеуэм ди спортсменхэм я зэфIэкI щагъэлъэгъуэну я мурадщ. Абыхэм я тренерыр Джырандокъуэ Амирщ.
УЭРДОКЪУЭ Азэмэт.
